CELEX: C2004/239/16
Language: et
Date: 2004-09-25 00:00:00
Title: Kohtuasi C-337/04: Euroopa Ühenduste Komisjoni 2. augusti 2004. aasta hagi Prantsuse Vabariigi vastu

25.9.2004   
            
            
               ET
            
            
               Euroopa Liidu Teataja
            
            
               C 239/9
            
         Euroopa Ühenduste Komisjoni 2. augusti 2004. aasta hagi Prantsuse Vabariigi vastu
   (Kohtuasi C-337/04)
   (2004/C 239/16)
   Euroopa Ühenduste Komisjon esitas 2. augustil 2004 Euroopa Ühenduste Kohtusse hagi Prantsuse Vabariigi vastu. Hageja esindajad on Gérard Rozet ja Christophe Giolito, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et jättes õigeaegselt täitmata 15. jaanuari 2002. aasta otsuse Prantsuse Vabariigi riigiabi andmise kohta Crédit Mutuel'ile (Riigiabi C 88/1997 ex NN 183/1995; avaldatud EÜT L 88, 4. aprillil 2003, lk 39), on Prantsuse Vabariik rikkunud EÜ asutamislepingu artikli 249 neljandast lõigust ning kõnealuse otsuse artiklitest 2 ja 3 tulenevaid kohustusi;
            
         
               2)
            
            
               jätta kohtukulud Prantsuse Vabariigi kanda.
            
         Õiguslikud alused ja peamised argumendid
   Komisjon, pidades Prantsusmaa avaliku võimu poolt Crédit Mutuel'ile antud “Livret bleu” vahendamisõigust ühisturuga mitte kokkusobivaks riigiabiks, võttis 15. jaanuaril 2002. aastal EÜ asutamislepingu artikli 88 lõike 2 esimese lõigu alusel vastu otsuse, mis kohustas Prantsusmaad nõudma Crédit Mutuel'ilt tagasi alates 1991. aasta 1. jaanuarist saadud abi, samuti võtma meetmeid kaotamaks “Livret bleu” skeemis sisalduv abi ning tõhustamaks järelevalvet selle üle.
   18. juunil 2003 saatsid Prantsuse ametiasutused Crédit Mutuel'ile sissenõude summas 117,9 miljonit eurot. Komisjon märgib, et samas pole Crédit Mutuel maksnud tänaseni ühtegi osa mainitud abist ning Prantsusmaa pole võtnud vastu ühtegi meedet, et seda abi tagasi saada. Komisjoni seisukohast pole Prantsusmaa käitunud otsuse kohaselt ning kuna ta pole kasutanud ainukest võimalikku kaitseargumenti – otsuse täitmine on täiesti võimatu – tuleb lugeda tuvastatuks Prantsusmaa ühenduse õigusest tulenevate kohustuste rikkumine.
   Veelgi enam, komisjon ei poolda prantsuse ametiasutuste poolt kasutatavat lihtintressi meetodit arvutamaks tagasimakstava summa pealt intressi, samuti ei nõustu ta tagasinõutava summa pealt mahaarvestatud maksusummaga. Komisjon arvab, et vaid liitintressi arvutamismeetodil intressi kapitaliseerimine võib neutraliseerida Crédit Mutuel'ile kasu toonud majanduseelise. Teisalt pole prantsuse ametiasutused näidanud, et tagasimakstavast summast maksude mahaarvestamine tuleneb siseriiklikest normidest ning seda tehakse teiste sarnaste siseriikliku õiguse poolt reguleeritud juhtudega võrreldes mittediskrimineerival viisil. Järelikult ei võimalda prantsuse ametiasustuste poolt määratud tagasimakstav summa komisjoni otsust tõhusalt täita.
   Lõpuks arvab komisjon, et Prantsusmaa pole tegutsenud kooskõlas 15. jaanuari 2002. aasta otsuse artikli 2 lõigetega 2, 3 ja 4, mis näevad ette nii “Livret bleu” skeemis sisalduvate abielementide kaotamise kui ka selle üle parema järelevalve sisseseadmise, vaid on lihtsalt väitnud, et vajalikud meetmed on vastuvõtmisel. Komisjoni valduses pole aga tänaseni midagi, mis lubaks järeldada, et otsust nendes punktides tõhusalt täidetakse.